# Tilastoaineisto ammattikorkeakoulujen rakenteellisen kehittämisen tueksi

Ammattikorkeakoulujen syksyn 2016 sopimusneuvottelujen yhdeksi tausta-aineistoksi on laadittu tilastoaineisto ammattikorkeakoulujen rakenteellisen kehittämisen tueksi. Aineistossa tarkastellaan ammattikorkeakoulujen toiminnan laajuutta, laatua, vetovoimaa ja vaikuttavuutta koulutuksen ja tutkimus- ja kehittämistoiminnan osalta 9 indikaattorilla sekä ammattikorkeakouluittain että koulutus- ja ohjauksen aloittain.

## Laskelmien taustat

Laskennat perustuvat Tilastokeskuksen koulutusnimiketasolle, joka on tarkin taso jolla koulutusta tilastoidaan kansallisella tasolla. Koulutusnimiketasosta johdetaan ammattikorkeakoulujen koulutusvastuut ja ohjauksen alat. Indikaattoreissa otetaan huomioon ne ammattikorkeakoulut, joissa tietystä koulutuksesta on tullut tutkintoja vuosina 2013-2015 tai uusien koulutusnimikkeiden ne joista on vetovoimatietoja. Laskentojen perustaso ja yksikkö on koulutusnimikkeen ja ammattikorkeakoulun yhdistelmä. Lakkaavat koulutukset on merkattu koodilla L.

Kullekin perusyksikölle on laskettu yhdeksän indikaattoria. Indikaattorit mittaavat ammattikorkeakoulun ohjauksen alojen suhteellista kokoa (tutkintojen osuuksia ja määriä, henkilöstön määrä) sekä toiminnan laatua ja tuloksellisuutta (vetovoima, valmistuneiden työllistyminen, opiskelijapalaute).

Indikaattoreiden perusarvot on laskettu joko koulutusnimike-ammattikorkeakoulu -tasolla (tutkinnot, osuus tutkinnoista, ulkomaalaisten suorittamien tutkintojen osuus, vetovoima, työllistyminen) tai ohjauksen ala-ammattikorkeakoulu -tasolla (julkaisut, opetuksen HTV, TKI-HTV). Opiskelijapalaute on laskettu tutkinto-ammattikorkeakoulu -tasolla. Kaikkien indikaattorien laskentatarkkuus riippuu tiedonkeruun tarkkuustasosta. (Esim. henkilöstötiedot on kerätty koulutusalatasolla eli niistä ei voi suoraan päätellä ohjauksen alaa.) Siltä osin kun indikaattorit on laskettu karkeammalla tasolla kuin koulutusnimike-ammattikorkeakoulu -taso, saavat ammattikorkeakoulun kaikki kunkin ohjauksen alan/tutkinnon yksiköt saman arvon. (Esim. kaikki tietyn ammattikorkeakoulun teknisten alojen koulutukset saavat saman arvon henkilöstön ja julkaisujen osalta, koska julkaisut ja henkilötyövuodet ovat koulutusalatasolla, joka on laskennallisesti ositettu ko. ohjauksen alan opiskelijamäärän mukaisesti. )

Ylempien ammattikorkeakoulututkintojen osalta ei taulukoissa esitetty seuraavia indikaattoreita: opiskelijapalaute, julkaisut sekä henkilötyövuodet.

## Käytetyt indikaattorit

### 2013-2015 KA

Tilastot vuosilta 2013-2015

Ammattikorkeakoulun ko. koulutusnimikkeen tutkintojen kolmen vuoden keskiarvo vuosilta 2013-2015.

### Osuus alan tutkinnoista

Tilastot vuosilta 2013-2015.

Ammattikorkeakoulun osuus 2013-2015 tutkinnoista ko. koulutusnimikkeessä.

### Ulkomaalaisten suorittamien tutkintojen osuus

Tilastot vuosilta 2013-2015.

Ulkomaalaisten suorittamien tutkintojen osuus ammattikorkeakoulun ko. koulutusnimikkeen tutkinnoista.

### Vetovoima

Tilasto vuodelta 2016.

Koulutusnimikkeen ensisijaisten hakijoiden suhde paikan vastaanottaneisiin vuoden 2016 yhteishaussa.

### Työllistyminen

Tilastot vuosilta 2012-2014.

Työllisten osuus vuoden kuluttua kaikista valmistuneista. (Huom. kaikissa valmistuneissa on mukana myös maasta muuttaneet ja jatko-opintoihin siirtyneet, jotka näkyvät indikaattorissa ei työllistyneinä)

### Opiskelijapalaute työelämävalmiuksista

Tilasto vuodelta 2015

Opiskelijapalaute koostuu vuoden 2015 ammattikorkeakoulujen valmistumisvaiheen opiskelijapalautteen (AVOP) kysymysryhmistä 9-11, jotka ovat työelämäyhteydet, työelämäneuvonta ja harjoittelu.

Opiskelijapalautteesta on laskettu tutkintotasolla keskiarvo johon suhteutetaan ko. olevan ammattikorkeakoulun tutkintoa. Näin ollen esim. Metropolian ympäristötekniikan insinöörin opiskelijapalautteen luku on sama kuin Metropolian sähkötekniikan insinöörin. Opiskelijapalautteen luku toistuu ko. ammattikorkeakoulun kaikissa insinöörin tutkinnoissa. Muita vastaavia ryhmiä ovat tradenomit ja restonomit.

Jos ammattikorkeakoulussa opetetaan kahta tai useampaa samaa tutkintoa (kahdessa eri toimipisteessä), niin näissä tilanteissa on laskettu tutkintojen opiskelijapalautteesta keskiarvo.

### Julkaisut

Julkaisut vuosilta 2012-2014

Ammattikorkeakoulun julkaisut (A-E) on ositettu opetus- ja kulttuuriministeriön ohjauksen aloille ko. ammattikorkeakoulun ohjausalojen opiskelijamäärän mukaisesti.

### Opetuksen henkilötyövuodet

Tilastot vuodelta 2015

Ammattikorkeakoulun opetushenkilöstön henkilötyövuodet on ositettu opetus- ja kulttuuriministeriön ohjauksen aloille ko. ammattikorkeakoulun ohjausalojen tutkintoon johtavan koulutuksen opiskelijamäärän mukaisesti.

### Tutkimuksen, kehittämisen ja innovaatiotoiminnan henkilötyövuodet

Tilastot vuodelta 2015

Ammattikorkeakoulun TKI-henkilöstön henkilötyövuodet on ositettu opetus- ja kulttuuriministeriön ohjauksen aloille ko. ammattikorkeakoulun ohjausalojen tutkintoon johtavan koulutuksen opiskelijamäärän mukaisesti.